Täydennyspoliisijärjestelmä perustettiin vuonna 1995 poliisilain uudistamisen yhteydessä poliisin reserviksi. Kuluneen yli 20 vuoden aikana järjestelmää ei kuitenkaan kyetty kehittämään toimivaksi. Se on rakenteeltaan ja sääntelyltään joustamaton eikä vastaa nykypäivän olosuhteisiin.

Täydennyspoliisin merkittävin ongelma on liittynyt lainsäädäntöön. Poliisilaissa täydennyspoliisin käyttö tuli kyseeseen puolustustila- tai valmiuslain tarkoittamissa poikkeusoloissa tai sellaisissa normaaliolojen poikkeuksellisissa tilanteissa, joissa poliisin omat resurssit eivät olisi riittäviä. Lain perusteluissa täydennyspoliisin käyttö kuitenkin rajattiin vain puolustus- tai valmiustilaan.

Järjestelmää onkin kritisoitu selkeän tarpeen ja tehtävien määrittelyn puutteesta. Lisäksi pelkona on ollut, että täydennyspoliiseja olisi käytetty korvaamaan poliisin resurssipulaa.

Nyt tilanteeseen on tulossa korjaus. Tätä myös puolustusministeriöstä on pitkään kannustettu tekemään. Puolustusvoimain komentaja ja poliisiylijohtaja ovat sopineet täydennyspoliisin kehittämisestä reservipoliisitoiminnaksi.

Tavoitteena on, että uusi reservipoliisi toimisi poliisin valmiudensäätelyvälineenä sekä yhteiskunnan kokonaisturvallisuuteen liittyvänä varautumismekanismina. Uudistus korvaisi sellaisenaan nykyisen järjestelmän ja täydennyspoliisin tilalle perustettaisiin reservipoliisi sitä koskevine lakeineen.

Poliisihallitus ryhtyy selvittämään reservipoliisin operatiivisia käyttömahdollisuuksia ja toimintamalleja liittyen mm. reservipoliisin perustamiseen, kouluttamiseen, varustamiseen, ylläpitoon sekä käyttöön normaalioloissa. Puolustusvoimat osallistuu selvitykseen ja toiminnan myöhempään tukemiseen.

Puolustusvoimien sodan ajan joukkojen määrää on supistettu merkittävästi viimeisen 25 vuoden aikana. Samaan aikaan sotilaspoliisikoulutusta on annettu huomattavasti sodan ajan tarvetta suuremmalle joukolle.

Puolustusvoimien reservissä on siten iso joukko sotilaspoliisikoulutuksen saaneita henkilöitä, joiden kouluttaminen täydennyspoliisiksi olisi kokonaismaanpuolustuksen hengessä kustannustehokas ratkaisu.

Reservipoliisit tulee valita yhteistyössä puolustusvoimien ja poliisin kesken. Näin varmistetaan kummankin organisaation kannalta paras tulos. Reservipoliiseja ei sijoiteta puolustusvoimien sodan ajan joukkoihin.

Puolustusvoimien tulee tukea reservipoliisin henkilöstön rekrytointia. Se voi sisältää toimia ainakin sopivan reservihenkilöstön tunnistamiseksi sekä rekrytoinnin suuntaamiseksi. Samalla voidaan tarkastella myös muita rekrytointia tukevia asioita, kuten reserviläistä kannustavan urapolun rakentamista Puolustusvoimien reservitehtävistä reservipoliisiin.

Kirjoitus on julkaistu Ruotuväki-lehdessä 15/17.